CELEX: 62009CN0407
Language: sk
Date: 2009-10-22 00:00:00
Title: Vec C-407/09: Žaloba podaná 22. októbra 2009 — Komisia Európskych spoločenstiev/Helénska republika

16.1.2010   
            
            
               SK
            
            
               Úradný vestník Európskej únie
            
            
               C 11/16
            
         Žaloba podaná 22. októbra 2009 — Komisia Európskych spoločenstiev/Helénska republika
   (Vec C-407/09)
   2010/C 11/27
   Jazyk konania: gréčtina
   
      Účastníci konania
   
   
      Žalobkyňa: Komisia Európskych spoločenstiev (v zastúpení: M. Contù-Durande a M. Rochaud-Joët)
   
      Žalovaná: Helénska republika
   
      Návrhy žalobkyne
   
   Komisia Európskych spoločenstiev navrhuje, aby Súdny dvor:
   
               —
            
            
               rozhodol, že Helénska republika tým, že neprijala opatrenie na vykonanie rozsudku, ktorý Súdny dvor vyhlásil 18. júla 2007 vo veci C-26/07, nesplnila povinnosti, ktoré jej vyplývajú z článku 228 ods. 1 ES,
            
         
               —
            
            
               nariadil Helénskej republike, aby Komisii zaplatila na účet „Vlastné zdroje Európskeho spoločenstva“ uvedenú pokutu 72 532,80 eura za každý deň omeškania v prijatí opatrení na vykonanie rozsudku vyhláseného vo veci C-26/07, a to odo dňa vyhlásenia tohto rozsudku až do dňa vykonania rozsudku vo veci C-26/07,
            
         
               —
            
            
               nariadil Helénskej republike, aby Komisii zaplatila na účet „Vlastné zdroje Európskeho spoločenstva“ paušálnu sumu 10 512,00 eura za každý deň omeškania odo dňa vyhlásenia rozsudku vo veci C-26/07 až do dňa vyhlásenia rozsudku v tejto veci alebo do dňa prijatia opatrení na vykonanie rozsudku vyhláseného vo veci C-26/07, ak k takémuto prijatiu medzičasom dôjde,
            
         
               —
            
            
               zaviazať Helénsku republiku na náhradu trov konania.
            
         
      Žalobné dôvody a hlavné tvrdenia
   
   V prejednávanej veci Helénska republika zatiaľ neprijala legislatívne opatrenia nevyhnutné na prebratie smernice 2004/80/ES do gréckeho právneho poriadku.
   Zjavne teda neprijala opatrenia na vykonanie rozsudku Súdneho dvora z 18. júla 2007 vo veci C-26/07 Komisia/Helénska republika.
   Podľa článku 228 ods. 2 druhého odseku druhej vety ES Komisia v žalobe uvedie výšku paušálnej sumy a/alebo pokuty, ktorú má dotknutý členský štát zaplatiť, ktorú považuje za primeranú okolnostiam. V prejednávanej veci sa Komisia rozhodla, že navrhne Súdnemu dvoru pokutu a paušálnu sumu.
   Pri stanovení uvedenej výšky Komisia vychádza zo zásad a metód výpočtu stanovených v oznámení z 13. decembra 2005, pričom zohľadňuje tri základné kritériá: a) závažnosť porušenia; b) trvanie porušenia a c) nevyhnutnosť odstrašujúcej povahy peňažnej sankcie.
   Analýza uplatnení týchto kritérií v tejto veci vedie k záveru, že dĺžka porušenia a jeho účinky na súkromné a verejné záujmy sú značné a odôvodňujú uloženie uvedených peňažných sankcií.
   Ako to vyplýva zo správy Komisie o stave prebratia smernice, všetky členské štáty s výnimkou Grécka prebrali smernicu do vnútroštátneho právneho poriadku a poskytujú ochranu požadovanú smernicou.
   Neprebratie smernice do gréckeho právneho poriadku bráni dosiahnutiu základného cieľa voľného pohybu osôb v jednotnom priestore slobody, bezpečnosti a spravodlivosti. Účinky na všeobecné a individuálne záujmy sú v dôsledku toho veľmi významné.